7. schôdza NR SR - 1.deň - B. popoludní
Dátum: 2016-06-30
Poslanec: Remišová, Veronika (OĽANO)
Druh vystúpenia: Vystúpenie v rozprave

96. Ďakujem. Vážený pán predsedajúci, vážené kolegyne, vážení kolegovia, dovoľte mi začať príkladom, ktorý uvádzajú dvaja autori v jednej vynikajúcej knihe, ktorá sa volá "Prečo národy zlyhávajú?". Mesto Nogales je predelené napoly vysokým plotom. Ak stojíte na severnej strane, nachádzate sa v Nogales, Arizona. Je to časť mesta, ktorá sa nachádza v Spojených štátoch amerických. (Na rečnícky pult poslanec Viskupič položil propagačný materiál.) Priemerný príjem domácností v tejto časti mesta je okolo 30-tisíc USD ročne, populácia je relatívne zdravá, ľudia sa dožívajú vysokého veku a majú minimálne, väčšina populácie má minimálne ukončené vzdelanie s maturitou. Okrem iných fungujúcich služieb tu vládne právo a spravodlivosť, ľudia sa neboja o svoju bezpečnosť, pretože vedia, že napriek výnimočným prípadom korupcie štát je vždy na ich strane. Keď prejdete niekoľko metrov ďalej, ocitnete sa na južnej strane mesta za vysokým plotom a tam je život diametrálne odlišný. Je to časť mesta Nogales, ktorá sa nazýva Nogales, Sonora, a táto časť leží v Mexiku. Napriek tomu, že leží v tej prosperujúcejšej a bohatšej časti Mexika, priemerný príjem domácností predstavuje 1/3 z toho, čo v časti mesta Nogales, Arizona. Väčšina dospelých obyvateľov nemá ukončené ani stredoškolské vzdelanie, mnoho mládeže nechodí do školy, cesty sú v zlom stave, je tam vysoká úmrtnosť detí, ľudia sa dožívajú nízkeho veku. Ešte horšie je to s bezpečnosťou a s právom. Je takmer nemožné otvoriť si nejaký biznis, pretože je veľké riziko, že buď vás okradnú, alebo nedostanete všetky povolenia, ak nepomastíte všetky ruky. Obyvatelia časti mesta Nogales, Sonora, sa stretávajú s korupciou politikov každý jeden deň. A autori sa pýtajú, ako môžu byť dve polovičky toho istého mesta také odlišné? Sú tam rovnaké geografické podmienky, rovnaký typ chorôb, ktorý tam prevláda, lebo však baktérie nepoznajú ploty, a nie je to ani ľuďmi. Populácia v oboch častiach mesta má rovnakých predkov, obľubujú ten istý druh jedla, ten istý druh hudby. Ak by sme to zovšeobecnili, panuje tam ten istý druh kultúry. Odpoveďou autorov na to, že obyvatelia žijú v diametrálne dvoch odlišných svetoch, kde v jednom funguje skoro všetko a v druhom za plotom nefunguje skoro nič, sú politické inštitúcie. Sú to dva svety, v ktorých fungujú dva odlišné typy politických inštitúcií. A tie odlišné politické inštitúcie vytvárajú rozdielny typ insanity pre svojich občanov, podnikateľov a firmy, ktoré by tam chceli investovať, a pre obyvateľov, ktorí tam žijú. Obyvatelia na severnej strane mesta v časti Nogales, Arizona, majú na svojej strane inštitúcie, o ktorých vedia, že ak politici alebo úradníci zlyhajú, tak bude vyvodená zodpovednosť a budú nahradení. A vedia, že keď sa obrátia na políciu, tak polícia zasiahne rovnako, či to je vysoký funkcionár, alebo je to nejaký obyčajný človek. A ak sa obrátia na súdy, tak tie súdy rozhodnú rýchlo a spravodlivo, pretože samy osebe inštitúcie sú také silné, že sa nedajú uplatiť. Prečo túto paralelu spomínam? Pretože dnešná schôdza je o zlyhávajúcich a nefunkčných inštitúciách. Len tak sa mohlo stať, že Bašternákove neoprávnené vratky DPH sa nevyšetrili, pretože niekto na polícii, ktorá vždy má byť na strane ľudí a má pomáhať a chrániť nie jedného nášho človeka, ale všetkých ľudí, vyšetrovanie zastavil. Že sťažnosť, ktorá bola napísaná poctivými úradníkmi, nikdy nebola odoslaná a ostala v zásuvke, pretože niekto nechcel, aby sa podala. Inštitúcia, ktorá má hájiť záujmy všetkých ľudí, zas sa postavila len za toho jedného nášho človeka. A len tak sa mohlo stať, že vysokí predstavitelia polície, ktorá má stáť na strane všetkých občanov rovnako a bez rozdielu, stáli len pri tom jednom našom človekovi, ktorému sa snažili vybaviť nezaplatenie pokuty, pre neho smiešnych 150 eur za to, že ohrozoval spoluobčanov na ceste. A minister, ten, ktorý by v prvom rade mal hájiť záujmy ľudí a byť na strane ľudí, bez hanby na ľudí kašle a hájil záujmy toho ich človeka absurdnými a pre mňa nepochopiteľnými argumentami o tom, že je normálne platiť 12 mil. eur v hotovosti a že všetky kauzy sú vlastne fakt vymyslené. Dôvod jeho obhajoby bol dlho neznámy. No nakoniec sa zistilo, že pán minister za záhadných okolností dostáva obrovské platby práve z firmy, ktorá patrila tomuto nášmu človekovi, 260-tisíc eur, ktoré pán Kaliňák dostal z firmy B. A. Haus, je suma, ktorú priemerne zarábajúci učiteľ v tejto krajine zarobí za 27 rokov. Pán minister Kaliňák to dostal v dvoch platbách. Učiteľ na to musí robiť 27 rokov. Áno, oprávnene sme sa pýtali, za čo tie peniaze dostal z firmy pána Bašternáka? A medzičasom sa zistilo, teda pod tlakom sa pán minister priznal, že vo firme B. A. Haus, teda tam bol aj jeho kamarát vtedajší minister financií, potom dopravy pán Počiatek a ten tiež dostal vysoké platby, no a pán Kaliňák sa teda priznal, že vlastne on tú firmu teraz teda tiež vlastní. Ukázal nám nejaké papiere a tvrdil, že si zobral z banky pôžičku pol milióna eur, aby si mohol kúpiť akcie práve od tohto nášho človeka pána Bašternáka. A zároveň hovoril, že tie platby sú vlastne splátka nejakej pohľadávky, o ktorej nik nevie, aká je veľká a z čoho pochádza. Pri jeho mnohých a podivných transakciách vyšlo najavo aj to, že porušil zákon. Nie akýkoľvek zákon, ale ústavný zákon o verejnom záujme a nie raz, ale tri roky: 2013, 2014, 2015. V majetkových priznaniach mal podľa zákona uviesť aj existenciu polmiliónovej pôžičky, doklady z Tatra banky všetkým ukázal, aj existenciu pohľadávky. Pán minister to v majetkovom priznaní neuviedol a ešte túto povinnosť zľahčoval. Podľa neho to je nejaká nepodstatná vec, na tlačovej konferencii to tvrdil. Naše majetkové priznania sú síce nedokonalé, no i tak je to jeden z mála nástrojov verejnej kontroly politikov. Pán Kaliňák zlyhal aj tu. V krajine, kde dobre fungujú inštitúcie, občania vedia, že politik, čo zlyhal, bude nahradený a bude vyvodená zodpovednosť. V súčasnosti sme svedkami rozpadajúceho sa inštitucionálneho systému. Pán Fico, jeho vláda a celá koalícia prispievajú svojím konaním k erózii dôvery vo fungujúce inštitúcie a k erózii inštitúcií samotných. Je nemysliteľné, aby občania mohli mať dôveru v inštitúcie a políciu, ktorá má vyšetriť ministra, ktorý zároveň tejto inštitúcii šéfuje, v inštitúciu, ktorej hlava, pán Kaliňák, obhajuje zubami-nechtami vyšetrovaného človeka a vopred hovorí o nezmyselnosti obvinení. Fakt dépeháčkarské kauzy sú kompletne vymyslené, to sú jeho vlastné slová. Posúvanie hraníc politickej morálky je nebezpečné pre celú krajinu. Dnes totiž stojíme na križovatke, či demokratické inštitúcie našej krajiny posilníme, alebo ich budeme postupne likvidovať, rúca dôveru ľudí, že štát vždy stojí na ich strane, pretože oni si ho poctivo platia zo svojich daní, teda okrem toho nášho človeka a jemu podobných. Rozhodnutie pána Fica a celej koalície môže mať dlhodobé a ďalekosiahle následky, ktoré pretrvajú aj niekoľko generácií. Škôd komunizmu sme sa nezbavili doteraz a niektoré mečiarovské privatizácie a kriminálnikov riešime do dnešného dňa. Pán Fico dnes určuje, na ktorej strane plota budeme stáť za niekoľko rokov, či na tej strane, kde funguje právo a spravodlivosť bez výnimky pre každého a ľudia veria, že štát sa za nich postaví, alebo na tej druhej strane, kde treba byť naším človekom, aby pre vás štát niečo urobil. A na záver posledný príklad z tej istej knihy, ktorý ilustruje, aký dopad majú fungujúce inštitúcie na samotný rozvoj krajiny. Teraz to bude na kontraste medzi dvoma mužmi, ktorí patria medzi najbohatších ľudí na svete, a síce Bill Gates a Carlos Slim. Vzostup Billa Gatesa všetci poznáte. Všetci poznáte, ako z malej garážovej firmičky vybudoval jednu z technologicky najinovatívnejších spoločností na svete. A napriek tomu, že Microsoft sa stal silnou a obrovskou firmou, vláde Spojených štátov amerických to nebránilo v tom, aby otvorila voči nemu v roku 1998 proces, kde tvrdili, že zneužíva dominantné postavenie na trhu. Neskôr dosiahli dohodu a Microsoftu dali obrovskú, na tie časy obrovitánsku pokutu. Na druhej strane v Mexiku Carlos Slim nezarobil svoje peniaze žiadnou inováciou. Zarobil ich akvizíciou Telmexu, mexického telekomunikačného monopolu, ktorého privatizáciu začal prezident Mexika. Akcie Telmexu získalo konzorcium Carlosa Slima, aj keď, samozrejme, nedal najvyššiu ponuku. Podarilo sa mu dokonca vybaviť, že nemusí za akcie zaplatiť hneď, ale až neskôr použitím dividend tejto firmy. To, čo bolo štátnym monopolom, sa stalo Slimovým monopolom a tak vzniklo jedno z najväčších telekomunikačných impérií na svete a pán Slim sa stal jedným z najbohatších mužov. V nasledujúcich rokoch sa snažili iní telekomunikační operátori podať sťažnosti a žaloby za zneužívanie dominantného postavenia. Nikdy sa im to nepodarilo. Inštitúcie v Mexiku vždy tieto podania, vždy to zamietli. Slim získal svoje peniaze len vďaka prepojeniam na politikov a vďaka klientelizmu. Neskôr sa snažil rozšíriť svoje impérium aj do susedných Spojených štátov amerických, a ako bol naučený z Mexika, tak prvú vec, čo urobil, hneď porušil zmluvu s obchodným partnerom. Samozrejme, v Mexiku keby to urobil, tak sa mu nič nestane, lebo však keď má niekto známosti, tak všetko sa dá vybaviť. V USA ho okamžite dali na súd, Slim veľmi rýchlo prehral, veľmi rýchlo dostal pokutu 454 mil. dolárov a Slimovi sa darilo, len keď podnikal v krajine so skorumpovanými inštitúciami, v krajine, kde inštitúcie, právo, poriadok a zákon fungujú, Slim okamžite zlyhal. A je príznačné, že v našej krajine sa darí takým podnikateľom, ako je pán Bašternák, ktorí vlastne vôbec nepodnikajú, len točia dookola byty, z nich si uplatňujú odpočty DPH, z ktorých si kupujú ďalšie byty a tie točia ďalej a získajú ďalšie a ďalšie vratky od štátu. Ak by to robili v krajine, kde je zákon, polícia a inštitúcie, tam, kde fungujú, neuspeli by. A tu sa im darí už desať rokov toto robiť. Za výdatnej pomoci politických špičiek SMER-u, ktoré tieto obchody kryjú. A obraciam sa na pána Fica, pán Fico, odvolajte ministra Kaliňáka, zreformujte políciu a prokuratúru, aby sme konečne boli krajinou, kde sa darí šikovným a čestným ľuďom a tí, ktorí nás okrádajú, aby sedeli tam, kde majú sedieť. Vo väzení. Ďakujem. (Potlesk.)